Παναγία Καστριανή Κέας

Η Παναγία Καστριανή Κέας βρίσκεται στο νησί της Κέας Κυκλάδων και λειτουργεί ως Ιερός Προσκυνηματικός ναός. Θεωρείται η προστάτιδα του νησιού. Γιορτάζει στις 15 Αυγούστου, στη μνήμη της Παναγίας και διοικείται από την Ιερά Μητρόπολη Σύρου. Ονομασία Η ονομασία προέρχεται από την τοποθεσία που βρέθηκε η εικόνα της Παναγίας, χτισμένη σε έναν απότομο λόφο πάνω από την θάλασσα στην τοποθεσία Καστρί στην βορειοανατολική πλευρά του νησιού. Ιστορία Η Ιστορία του Ιερού Προσκυνήματος της «Παναγίας Καστριανής Κέας» αρχίζει κατά το έτος 1700.Την περίοδο εκείνη, ολόκληρη η περιοχή επάνω και γύρω από το Ιερό Προσκύνημα ανήκε στον κτηνοτρόφο Νικόλαο Γιακουμέτο, ο οποίος είχε βοσκούς που έβοσκαν τα πρόβατά του και έμεναν στη περιοχή. Κάποια νύκτα ο φύλακας αντίκρισε στη κορφή του βράχου, επί του οποίου βρίσκεται σήμερα το Ιερό προσκύνημα, να λάμπει ένα φως σαν αστραπή. Την επόμενη μέρα δύο απ' αυτούς γεμάτοι έκπληξη και θαυμασμό από αυτά που αντίκρισαν έσπευσαν στη Ιουλίδα και ανήγγειλαν στον Γιακουμέτο το περίεργο θέαμα. Ο Γιακουμέτος αμέσως πήγε στο Καστρί και όταν νύχτωσε είδε και ο ίδιος το θαυμάσιο αυτό φως να εξέρχεται σαν αστραπή από την κορυφή του. Την επομένη ημέρα, σκαρφάλωσαν στον απότομο βράχο καθάρισαν την περιοχή από τους πυκνούς θάμνους, τα οποία ονομάζονται σχίνος, και παρέμειναν εκεί μέχρι να νυχτώσει ώστε να εξακριβώσουν το παράδοξο γεγονός. Καθώς νύχτωσε αντίκρισαν το φως να βγαίνει μέσα από το έδαφος, κατάλαβαν ότι αυτό ήταν θεϊκό σημάδι και άρχισαν αμέσως να σκάβουν στο σημείο, όπου μετά από λίγη ώρα βρήκαν το εικόνισμα της Κοιμήσεως της Θεοτόκου. Με δάκρυα και μεγάλη χαρά ,ο Γιακουμέτος επέστρεψε στη πόλη και ανήγγειλε το θαυμαστό γεγονός στον τότε Αρχιερέα του νησιού, στους προεστούς και τους κατοίκους, οι οποίοι έσπευσαν με τη σειρά τους με μεγάλη ευλάβεια και ασπάσθηκαν το Ιερό εικόνισμα. Αποφάσισαν τότε να κτίσουν ένα ναό στο όνομα της Θεοτόκου απέναντι από το σημείο που βρέθηκε η εικόνα, στη θέση Κελλιά όπου υπήρχε και νερό. Όταν ξεκίνησαν οι εργασίες ανασκαφής, τα έργα που κατασκευάζονταν κατά τη διάρκεια της ημέρας, ως εκ θαύματος καταστρέφονταν την επομένη και αξιοσημείωτο είναι το γεγονός ότι τα εργαλεία τους τα εύρισκαν στο μέρος που βρέθηκε η Ιερά Εικόνα, υποδεικνύοντάς τους με αυτό τον τρόπο η Παναγία το σημείο ανέγερσης του ναού. Το 1708 όλοι οι ευσεβείς του νησιού προσφέρθηκαν αφιλοκερδώς να κατασκευάσουν το ναό. Εικάζεται ότι ο ναός ανεγέρθη αρχές του 18ου αιώνα και συγκεκριμένα το Νοέμβριο του 1802 όπου υπάρχει σημείωμα των εξόδων ανέγερσης αλλά εξάγεται και το συμπέρασμα ότι το έτος 1802 προστέθηκε νέα οικοδομή προς την ήδη υπάρχουσα. Τελικώς, το έτος 1910 πάνω στον παλαιό ναό ανεγέρθη ο σημερινός μεγαλοπρεπής ναός. Κατά την παράδοση, εκείνος που επισκέπτεται την Παναγία φεύγοντας κόβει ένα κλαδί σχίνου, φυτό ιερό ως ένδειξη της επίσκεψής του και της τιμής στη Χάρη της. Το θαμνώδες φυτό αυτό δεν φυτρώνει σε κανένα άλλο μέρος του νησιού παρά μόνο στην περιοχή Καστρί. Επίσης σύμφωνα με μαρτυρίες, κατά την ώρα που γινόταν μία κατανυκτική λιτανεία της Ιεράς Εικόνας, εμφανίσθηκε η Παναγία όπου και πάτησε σε κάποιον βράχο, σε σημείο που βρίσκεται στο ύψωμα του δρόμου προς την Καστριανή και έναντι του ναού, όπου και άφησε το αποτύπωμά της. Το σημείο αυτό σώζεται ως και σήμερα όπου έχει σχήμα φυσικού κοίλου ποδός και φέρει το όνομα «το πόδι της Παναγίας» ή «το τσαρούχι της Παναγιάς». Συνηθίζεται οι ευσεβείς προσκυνητές διερχόμενοι από το σημείο να τοποθετούν στο αποτύπωμα αυτό το δεξί τους πόδι ώστε να λάβουν την ευλογία της Παναγίας. Φωτοθήκη Παραπομπές Βιβλιογραφικές πηγές Λαζαρίδης, Ιωάννης (1954). ΠΑΝΑΓΙΑ Η ΚΑΣΤΡΙΑΝΗ Η ΙΕΡΑ ΜΟΝΗ ΚΕΑΣ. Αθήνα: Ιδιωτική έκδοση. σελ. 17. Μουζάκη-Χιονάτου, Μαρία (2009). Ο ξωτάρης της Τζιάς. Κέα: Ιδιωτική έκδοση. σελ. 44. ISBN 978-960-93-1914-0. Εξωτερικοί σύνδεσμοι https://www.kastriani.gr/ Αρχειοθετήθηκε 2024-09-10 στο Wayback Machine. https://kea.gr/ «Υπουργείο Πολιτισμού και Αθλητισμού | Αρχαιολογικοί Χώροι». odysseus.culture.gr.